Lán Gildis til íbúðakaupa tífölduðust frá 2015 til 2018 Gildi hefur markvisst reynt að hemja aukningu í sjóðsfélagalánum með því að þrengja lánsskilyrði . Það virðist hafa tekist þar sem sjóðurinn lánaði mjög svipað magn af peningum vegna íbúðakaupa á fyrstu tíu mánuðum 2019 og hann gerði á sama tíma í fyrra . Lífeyrissjóðnum Gildi hefur tekist að hemja útlán sín til íbúðakaupa á þessu ári með þeim árangri að sjóðurinn lánaði sjóðsfélögum aðeins lægri upphæð á fyrstu tíu mánuðum þessa árs en á sama tímabili í fyrra . Það gerði sjóðurinn með því að þrengja verulega á lánaskilyrðum sínum . Þetta kom fram i kynningu Árna Guðmundssonar , framkvæmdastjóra Gildis , á fundi sjóðsfélaga og fulltrúaráðs lífeyrissjóðsins sem fram fór á miðvikudag . Sjóðsfélagalán Gildis , sem eru fyrst og fremst til íbúðarkaupenda , jukust mjög skarpt á undanförnum árum Í árslok 2015 voru þau 2,2 milljarðar króna en höfðu tífaldast um síðustu áramót og voru orðin 22 milljarðar króna . Þar af bættust 9,2 milljarðar króna , eða rétt tæpur helmingur viðbótarinnar , við á árinu 2018 . Fjöldi veittra lána jókst líka mjög hratt og fór úr því að vera 230 árið 2015 í að vera 1.366 allt árið í fyrra . Auglýsing Þá greip Gildi í taumanna og þrengdi lánaskilyrðin sín . Það var gert um síðustu áramót . Á meðal þess sem Gildi gerði var að lækka veðhlutfall sjóðsfélagslána niður í 70 prósent . Það höfðu hinir tveir stóru lífeyrissjóðir landsins , LSR og lífeyrissjóður verzlunarmanna , gert áður og fyrir vikið jókst ásókn í lán hjá Gildi . Þessi aðgerð virðist hafa virkað til að koma í veg fyrir áframhaldandi vöxt . Á fyrstu tíu mánuðum ársins 2019 hefur Gildi lánað 17,2 milljarða króna í sjóðsfélagalán , sem er 200 milljónum krónum minna en sjóðurinn gerði á sama tímabili í fyrra . Auk þess hefur hann veitt 12 færri lán í ár en á sama tímabili í fyrra , eða alls 1.072 talsins . Lægstu vextir sem Gildi býður nú eru á verðtryggðum breytilegum lánum , en þeir eru 2,46 prósent . Sjö lífeyrissjóðir bjóða sínum sjóðsfélögum upp á betri vexti en það . Lægstu vextirnir sem eru í boði í þeim lánaflokki eru hjá Birtu , 1,64 prósent , en þar er hámarkslánið reyndar 65 prósent af kaupverði . Verzlunarmenn hafa haldið vöxtum óbreyttum í fjóra mánuði Lífeyrissjóður verzlunarmanna , næst stærsti lífeyrissjóður landsins , hefur líka gripið til aðgerða til að hamla lántöku hjá sér . Hann hefur nú haldið breytilegum verðtryggðum vöxtum sínum óbreyttum frá því í ágústbyrjun , eða í fjóra mánuði . Þá var ákveðið að breyta því hvernig vextirnir væru ákveðnir og fallið frá því að láta ávöxtun ákveðins skuldabréfaflokks ráða þeirri för . Þess í stað er einfaldlega um ákvörðum stjórnar lífeyrissjóðsins að ræða , en ekki hefur verið greint frá því hvort hún byggi á einhverju öðru en einungis vilja þeirra sem í stjórninni sitja . Frá því í nóvember 2018 og fram í maí 2019 lækkuðu breytilegir verðtryggðir vextir Lífeyrissjóðs verzlunarmanna úr 2,62 prósent í 2,06 prósent , eða um 0,56 prósentustig . Þá tók stjórn sjóðsins ákvörðun um að frysta þá fram í ágúst og hækka þá svo upp í 2,26 prósent , þar sem þeir hafa verið síðan . Í október ákvað sjóðurinn svo að breyta lánareglum sínum þannig að skilyrði fyrir lántöku voru verulega þrengd og hámarksfjárhæð lána var lækkuð um tíu milljónir króna . Auk þess var ákveðið að hætta að lána nýjum lántakendum verðtryggð lán á breytilegum vöxtum , en þau hafa verið einna hagkvæmustu lánin sem í boði hafa verið á undanförnum árum . Þetta var gert með þeim rökum að sjóðurinn væri komin út fyrir þau þolmörk sem hann ræður við að lána til íbúðarkaupa . Frá haustinu 2015 og fram í októberbyrjun 2019 jukust sjóðsfélagslán úr því að vera sex prósent af heildareignum sjóðsins í að verða 13 prósent . Alls námu sjóðsfélagalánin um 107 milljörðum króna í byrjun síðasta mánaðar og um 25 milljarðar króna til viðbótar voru sagðir vera að bætast við þá tölu þegar tekið væri tillit til fyrirliggjandi umsókna um endurfjármögnun . Það voru einfaldlega ekki til lausir peningar til að halda áfram á sömu braut og lífeyrissjóður verzlunarmanna hefði þurft að losa um aðrar eignir að óbreyttu til að þjónusta eftirspurnina eftir íbúðalánum . Það var stjórn hans ekki tilbúin að gera . Hægist heilt yfir á útlánum sjóða Þessar ákvarðanir stærstu sjóðanna , sem eru til þess fallnar að hægja á lántöku hjá þeim , hafa skilað því að ný útlán lífeyrissjóða til sjóðsfélaga , að frádregnum upp - og umframgreiðslum , drógust saman um 15 prósent á fyrstu níu mánuðum ársins 2019 miðað við sama tímabil í fyrra . Auglýsing Frá byrjun árs og til loka septembermánaðar 2019 lánuðu sjóðirnir 65,9 milljarða króna til sjóðsfélaga , að uppistöðu vegna húsnæðiskaupa , en á sama tímabili 2018 námu útlánin 77,9 milljörðum króna . Útlán í septembermánuði voru 12 prósent lægri í ár en í fyrra . Það er þó aukning frá þeirri stöðu sem var uppi í sumar , þegar samdrátturinn var sem mestur . Í júlí , júlí og ágúst 2018 lánuðu lífeyrissjóðirnir alls 29,8 milljarða króna til sjóðsfélaga sinna . Á sama tímabili í ár lánuðu þeir 21,4 milljarða króna . Þrátt fyrir að upphæðirnar sem sjóðirnir hafa lánað hafi dregist verulega saman er fjöldi veittra lána á fyrstu níu mánuðum ársins nánast sá sami og hann var á sama tímabili í fyrra , eða 5.765 . Það eru einungis 14 færri lán en lífeyrissjóðir landsins veittu á fyrstu þremur ársfjórðungum ársins 2018 . Meðaltalslánveiting er því að dragast verulega saman . Hún var 13,5 milljónir króna í fyrra en er 11,4 milljónir króna nú , og 16 prósent lægri en á sama tímabili í fyrra . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .